1621.
Na osnovu člana 20a Zakona o državnim simbolima i Danu državnosti Crne Gore ("Službeni list RCG", broj 47/04 i "Službeni list CG", broj 34/19), Ministarstvo kulture donijelo je
PRAVILNIK
O BLIŽEM NAČINU ISTICANJA, UPOTREBE, KAO I SASTAVU MATERIJALA ZASTAVE CRNE GORE
("Službeni list Crne Gore", br. 067/19 od 11.12.2019)
Sadržaj
Član 1
Ovim pravilnikom bliže se propisuje način isticanja, upotrebe, kao i sastav materijala zastave Crne Gore (u daljem tekstu: Zastava).
Isticanje Zastave
Član 2
Zastava se ističe u eksterijeru i enterijeru objekta.
Isticanje Zastave u eksterijeru objekta
Član 3
Zastava u eksterijeru ističe se na najvišoj tački objekta ili na prednjoj fasadi, na način da bude postavljena na jarbol kružnog presjeka koji je izrađen od inoksa, mesinga ili aluminijuma.
Minimalna visina jarbola iz stava 1 ovog člana, jednaka je trostrukoj širini Zastave.
Izuzetno od st. 1 i 2 ovog člana, Zastava se kači o slobodnostojeći jarbol pozicioniran neposredno uz objekat, čija minimalna visina iznosi najmanje šest metara ili o koplje izrađeno od inoksa, mesinga ili aluminijuma, pričvršćeno na prednjoj strani fasade, trijemu ili najistaknutijem dijelu objekta, najviše pod uglom od 45 stepeni u odnosu na fasadu, na način da donji dio Zastave ne dodiruje prolaznike ili rastinje.
Vijorenje Zastave postiže se instalacijom posebnog L mehanizma sa rotirajućim elementom, koji omogućava da Zastava bude jasno vidljiva, zategnuta, stalno raširena i pokretna u pravcu vjetra.
Isticanje Zastave u enterijeru objekta
Član 4
Kod isticanja Zastave u enterijeru objekta koristi se koplje koje se izrađuje od drveta, inoksa, mesinga ili aluminijuma, tako da visina koplja odgovara trostrukoj širini Zastave, odnosno da razmak između donje ivice Zastave i poda ne bude manji od jedne širine Zastave.
Zastava u enterijeru objekta, može se isticati u:
   1) ulaznom holu objekta na mjestu koje je funkcijom, organizacijom, natpisom i enterijerskom obradom naglašeno kao najuočljivije za sve one koji ulaze ili izlaze iz objekta;
   2) kabinetu sa desne strane radnog mjesta lica čiji je kabinet, odnosno sa lijeve strane ako se gleda ka tom mjestu;
   3) sali za svečane skupove ili sjednice, ispred zida ka kome je okrenut auditorijum, dovoljno visoko da ne bude zaklonjena;
   4) sali za svečane skupove, ako postoji govornica, pored govornice, sa lijeve strane govornika, sprijeda gledano;
   5) prostoru u kome se održava manifestacija, iznad glavnog ulaza u zgradu ili ispred jednog od zidova prve od prostorija u kojima se pomenuta manifestacija održava.
Isticanje Zastave na vazduhoplovima, brodovima i drugim plovnim objektima
Član 5
Na vazduhoplovima, brodovima i drugim plovnim objektima, Zastava se ističe do zastave koja je pričvršćena za greben jarbola.
Isticanje Zastave sa osvjetljenjem
Član 6
Zastava koja se stalno vije treba da bude permanentno osvijetljena.
U zavisnosti od pozicije isticanja Zastave, osvjetljenje se vrši na sljedeći način:
   1) ako je Zastava postavljena na vertikalni jarbol, moguće je osvijetliti podnim osvjetljenjem, koje usmjerava snop svjetlosti vertikalno uz jarbol i osvjetljava Zastavu ili pozicioniranjem rasvjetnih tijela na vrhu jarbola, odnosno na cijev jarbola u nivou Zastave;
   2) u slučaju isticanja Zastave o koplje, najviše pod uglom od 45 stepeni u odnosu na fasadu objekta, svjetlosni reflektori mogu da budu pričvršćeni za nosač Zastave ili na fasadi objekta, tako da je snop svjetlosti usmjeren prema Zastavi.
Podizanje i spuštanje Zastave
Član 7
Na svečanostima, proslavama, ceremonijama i drugim manifestacijama Zastava se sporo podiže i sporo spušta.
Vrste Zastave
Član 8
Zastava prema mjestu isticanja, može da bude enterijerska i eksterijerska.
Enterijerska Zastava
Član 9
Enterijerska Zastava dijeli se na kabinetsku, svečanu i stonu Zastavu.
Kabinetska Zastava
Član 10
Kabinetska Zastava izrađuje se od krep satena i svile, težine 140 - 180gr/m2, koji zbog posebnog sjaja daje Zastavi svečani izgled, zadržavajući intenzivnost boja.
Kabinetska Zastava postavlja se na prigodnim postoljima, sa jednim, dva ili tri koplja, a izrađenim od mesinga ili su hromirana.
Svečana Zastava
Član 11
Svečana Zastava izrađuje se kao dupla (dvostrana) Zastava i može se ukrasiti resama.
Stona Zastava
Član 12
Stona Zastava izrađuje se od krep satena, a štampa se i šije kao dupla (dvostrana) Zastava i može se ukrasiti resama.
Stona Zastava koristi se za dekoraciju stolova ili polica.
Stona Zastava se može postaviti u kancelarijama za sastanke, konferencijskim stolovima i prilikom potpisivanja važnih međunarodnih ugovora ili posjeta stranih gostiju.
Eksterijerska Zastava
Član 13
Eksterijerska Zastava izrađuje se od 100% poliestera mrežastog tkanja, težine 115 - 125gr/m2.
Materijal eksterijerske Zastave treba da bude izuzetno jak i postojan, otporan na sve atmosferske uticaje.
Eksterijerska zastava ističe se na jarbole visine šest, osam, deset ili 12 metara i fasadne nosače.
Standardi materijala Zastave
Član 14
Zastava je materijalizovana u skladu sa sljedećim standardima:
   1) MEST EN ISO 105-B01 - postojanost obojenja pod uticajem dnevne svjetlosti;
   2) MEST EN ISO 105-B03 - postojanost boje prema vremenskim uslovima;
   3) MEST EN ISO 105-B10 - ispitivanje postojanosti boje, vještački vremenski uslovi.
Lice i naličje (avers i revers) Zastave treba da budu istog kvaliteta.
Dimenzija Zastave
Član 15
Standardna dimenzija vertikalne eksterijerske Zastave iznosi 150x300cm, a horizontalne eksterijerske Zastave iznosi 300x150cm.
Standardna dimenzija horizontalne enterijerske Zastave iznosi 200x100cm.
Standardna dimenzija stone Zastave iznosi 26x13cm.
Izuzetno od st. 1, 2 i 3 ovog člana, Zastava se izrađuje u više dimenzija srazmjerno prostoru u kome se ističu, poštujući proporcije propisane Zakonom.
Stupanje na snagu
Član 16
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 01-3951
Cetinje, 4. decembra 2019. godine
Ministar,
Aleksandar Bogdanović, s.r.